google/wiki40b huggingface dataset:
Bens Gordons

Personīgā dzīve

B. Gordons dzimis 1983. gada 4. aprīlī Londonā, bet viņa vecāk ir cēlušies no Jamaikas. Neilgi pēc dēla dzimšanas ģimene pārcēlās uz ASV un basketbolists uzauga Mauntvernonā, Ņujorkas štatā. B. Gordonam ir Lielbritānijas un ASV pilsonība.
B. Gordons katru gadu rīko basketbola nometni bērniem "Five Starp Camp". Karjeras laikā viņam dotas vairākas iesaukas, populārākās no tām — "Maigais Bens" un "Madison Square Gordon". Basketbolistam arī pieder enerģijas dzēriena ražotne ar nosaukumu "BG7".

Karjera

Savā debijas, 2004./2005. gada sezonā Gordons vidēji spēlē guva 15,1 punktu, izcīnīja 2,6 atlēkušās bumbas un atdeva 1,9 rezultatīvas piespēles. Gordons palīdzēja "Bulls" iekļūt izslēgšanas spēļu turnīrā pirmo reizi kopš Maikla Džordana laikiem. Viņš kļuva par pirmo debitantu, kurš ieguvis labākā rezervista balvu.
2006. gada 14. aprīlī spēlē pret Vašingtonas "Wizards" B. Gordons ar 9 pēc kārtas iemestiem trīspunktu metieniem atkārtoja NBA rekordu.
Brūnsarkanā atmatene

Taksonomija

Šo sēņu sugu pirmoreiz aprakstījis E.M.Frīzs (Fries) 1821. gadā, un latviski tā aprakstīta 1981. gadā izdotajā V.Lūkina grāmatā "Mušmires un atmatenes" kā Latvijā esoša. Galvenie sēņu sistemātikas avoti par šo sugu nav vienisprātis: Mycobank atzīst šo sugu ar Frīza doto nosaukumu Agaricus sagatus, gan norādot, ka suga ir zem jautājuma zīmes,, kamēr Index Fungorum nosauc par pareizo terminu Psalliota sagata, lietojot novecojušo atmateņu apzīmējumu Psalliota kā informāciju, ka mūsdienās suga vairs nav aktuāla.

Augšanas apstākļi

Meža nobiru saprofīte. Aug septembrī lapu koku mežos, zālienos un krūmājos. V.Lūkins norāda, ka šī sēne atrasta 1956. gadā jauktu koku mežā netālu no Rīgas—Jelgavas šosejas.

Barības vērtība

Ēdama.

Līdzīgās sugas

Brūnsarkanā atmatene tika pieskaitīta mazo atmateņu grupai (Minores), kurām Latvijā vēl pieder smiltāju atmatene, kuras cepurīte pelēcīgi balta un kātiņa pamatne griezumā sārtojas, sīkā atmatene, kuras cepurīte arī pelēcīgi balta, taču tā aug ne tik smilšainās vietās un tās kātiņa pamatne griezumā dzeltē, sarkanlapiņu atmatene, kuras pazīmes sakrīt ar iepriekšējo, un vīnsarkanā atmatene, kuras cepurīte vidū klāta sīkām zvīņām ar violetu nokrāsu, vēlāk kļūstot purpursarkani šķiedraina. Visas atmatenes, ar kurām Latvijā šo sugu var sajaukt, ir ēdamas. Mušmires parasti atšķiras no atmatenēm ar savām vienmēr baltajām lapiņām, tāpec jāievēro piesardzība ar pavisam jaunām atmatenēm, kad baltas vēl ir arī dažu sugu atmateņu lapiņas. Mušmiru kātiņa pamatni vienmēr ietver maksts, kādas atmatenēm nav.
Hobby Hall

Vēsture

1958. gadā amerikānis Semuels Džozefovics (Samuel Josefowitz) izveidoja pasta pasūtījumu uzņēmumu Concert Hall Society. 1962. gadā tas sāka darbību Somijā, un sākotnēji pārdeva klasiskās mūzikas ierakstus. 1968. gadā sākts pārdot grāmatas.
1970. gados sāka piedāvāt arī plaša patēriņa preces. 1975. gada publicēts pirmais Hobby Hall precu katalogs. Pirms tam preces tika reklamētas laikrakstos un žurnālos. 
1980. gadā Hobby Hall pārdots ASV uzņēmumam Reeves Communications Corporation. 1985. gadā uzņēmums pārdots Stockmann. Tajā laikā Hobby Hall bija kļuvis par Somijā lielāko pasta pasūtījumu uzņēmumu, apsteidzot Anttila.
1990. gados preču pasūtījumi caur pastu Somijā strauji pieauga. 1993. gadā Hobby Hall daļa Stockmann apgrozījumā bija 12 %. 1992. gadā Hobby Hall ienāca Igaunijā.
2000. gadā uzņēmums sāka darbību Latvijā, 2002. gadā — Lietuvā, bet 2007. gadā — Krievijā. 2000. gados pasta pasūtījumus strauji nomainīja iepirkšanās internetā. 2007. gadā pasūtījumu veikšana caur internetu Hobby Hall jau bija 66 %. Hobby Hall pārdošanas apjoms 2008. gadā bija 191,0 miljonu eiro un tajā strādāja gandrīz 650 darbinieku. Pēc finanšu krīzes 2008. gadā pārdošanas apjomi strauji kritās. 2009. gadā Hobby Hall pārtrauca darbību Krievijā, Lietuvā, Latvijā (5. jūlijā) un Igaunijā.
2016. gada aprīlī paziņots, ka Hobby Hall tiks pārdots SGN grupai. Darījums pabeigts 31. decembrī. 2018. gada martā Igaunijas uzņēmums OÜ Hansapost (tagad OÜ Wraith Invest) iegādājās 46 % Hobby Hall kapitāldaļu.
Ducis ir lētāk 2

Sižets

Pēc piedzīvojumiem un atgriešanās mājās Toms un Keita nolemj, ka vēlreiz savāks kopā savu ğimeni, un dosies atpūtas braucienā. Bet viss nenoritēs tik gludi. Izrādās, ka tajā pašā vietā ir apmeties Toma ilggadējais sāncensis Džimmijs Mērtavs. Lai gan viņam ir "tikai" 8 bērni, viņi tomēr vienmēr pārspēj Beikeru gimeni. Tikmēr Sāra (Alisona Stounera) ir iemīlējusies Eliotā no Mērtavu ğimenes (Teilors Lautners). Interesanti, kas notiktu ja viņu vecāki to uzzinātu... Lai kā Toms censtos, Mērtavu atrakcijas bērnus pievelk vairāk, nekā viņējās. Mīlas likstas piemeklē arī Čārliju (Toms Veilings)... Tikmēr vecākā meita Nora (Paipera Pireibo) ir stāvoklī, un Lorīna (Hilarija Dafa) uz nometni atbraukusi, lai izpatiktu tēvam, un varētu pārvākties.
1984. gada vasaras olimpisko spēļu medaļu tabula

Šī ir 1984. gada vasaras olimpisko spēļu medaļu sadalījuma tabula. 1984. gada olimpiskajās spēlēs vismaz vienu medaļu izcīnīja 47 valstis.
Jūras ērgļu apakšdzimta

Kopīgās īpašības

Jūras ērgļu apakšdzimtas sugas sastopamas gandrīz visos kontinentos, izņemot Dienvidameriku un Antarktīdu. Tie mājo dažādu ūdenskrātuvju krastos, pie upēm, ezeriem un jūrām. Salīdzinot ar pārējiem ērgļiem, jūras ērgļi ir mazāki augumā un tos ir vieglāk atpazīt. Visiem šīs apakšdzimtas putniem vidējā pirksta pamatnes locītava ir saaugusi nekustīga. Jūras ērgļiem ir vairākas kopīgas morfoloģiskās iezīmes ar maitu klijām, palmu grifiem un grifiem, ļaujot secināt, ka šīs putnu grupas ir vistuvākradniecīgās jūras ērgļiem.
1949. gada Latvijas čempionāts šahā

1949. gada Latvijas šaha čempionāts - Latvijas PSR 6. šaha čempionāts vīriešiem un Latvijas PSR 3. šaha čempionāts sievietēm.

Turnīra gaita

Latvijas PSR 6. šaha čempionāts vīriešiem notika no 23. jūlija līdz 21. augustam 1949. gadā Rīgā. Vīriešu turnīrā ārpus konkurences piedalījās viesis no Ļeņingradas, jaunais meistars Marks Taimanovs. Turnīrā viņš viegli uzvarēja, bet par Latvijas PSR čempionu ceturto reizi kļuva Aleksandrs Koblencs, kas čempionātā bija labākais no Latvijas dalībniekiem.
Latvijas PSR 3. šaha čempionāts sievietēm notika no 27. jūnija līdz 20. jūlijam 1949. gadā Rīgā.
Arī visas turnīra dalībnieces bija no Rīgas. Tāpat kā iepriekšējā gada uzvarētājas noskaidrošanai izšķirošā bija Mildas Laubertes uzvara pār Emīliju Šmiti, kas Laubertei nodrošināja otro Latvijas PSR čempiones titulu.
Kentaurs XXI

Vēsture

1992. gadā, kad L. Briedis aizgāja no žurnāla "Grāmata", viņš nodibināja kulturoloģisku žurnālu, kas iepazīstinātu latviešu lasītājus ar dažādiem iepriekš netulkotiem teorētiķu darbu fragmentiem, kā arī atdzejojumiem un Latvijas autoru oriģinālrakstiem. Žurnālu veidoja plašs autoru loks, katrs no tā numuriem bija veltīts kādam noteiktam tematam.
Jāņamuiža

Vēsture

Šajā vietā 1941. gadā atvēra izmaiņas punktu Bušleja. Pēc gada to pārdēvēja par Prieceni — "pēc Priekuļu pagasta īstenā nosaukuma". Pēc Otrā pasaules kara tas tika likvidēts. No jauna 1970. gados šeit tika atvērts 98. km izmaiņas punkts (krievu: Разъезд 98 км). 1976. gadā te notika avārija — kravas vilciens ietriecās aizsargstrupceļā. 1994. gadā stacija tika pārdēvēta par Jāņamuižu.
Kuldīgas Centra vidusskola

Sports

2008. gada 19. janvārī pie Kuldīgas Centra vidusskolas tika atklāta Kuldīgas vieglatlētikas manēža. Līdz ar to tika būtiski atvieglota Kuldīgas Centra vidusskolas skolēnu iesaistīšana sporta aktivitātēs. Skolas nelielā sporta zāle nespēja vienlaicīgi uzņemt un nodarbināt pat vienu klasi. Ziemas laikā skolēniem bija jāmēro ceļš līdz netālajai Kuldīgas rajona sporta skolai, lai sportotu tur. Kuldīgas vieglatlētikas manēža sniedz nozīmīgu ieguldījumu sporta attīstīšanā skolā.

Debates

Kopš 1995. gada skolā darbojas debašu klubs, kuru vada latviešu valodas un literatūras skolotāja, debašu kluba trenere Alda Urtāne.
Gregora kalendārs

Gregora kalendārs, arī Gregoriskais kalendārs (latīņu: Calendarium Gregorianum) jeb t.s. jaunais stils, ir laika skaitīšanas sistēma, kurā kalendārā gada vidējais garums ir 365,2425 diennaktis. Gads sadalās 12 dažāda garuma mēnešos, kam pamatā ir Mēness fāzes. Tālākais mēnešu sadalījums ir 7 dienu nedēļās. Katrs ceturtais gads ir garais gads, atskaitot tos pilno gadsimtu gadus, kuri nedalās ar 400. Oficiāli spēkā ar 1582. gada 15. oktobri, bet praktiski ieviesās tikai ar XVII gs. un tikai daļēji, jo paralēli tam daudzviet turpināja lietot arī Jūlija kalendāru. Mūsdienās oficiālais kalendārs lielākajā daļā valstu pasaulē.

Vēsture

16. gadsimta beigās pāvesta Gregora XIII uzdevumā un Vatikāna astronoma Luidži Lilio vadībā tika veikti astronomiskie aprēķini un konstatēts, ka visu laiku lietotais Jūlija kalendārs ir atpalicis no Saules laika 10 dienas. Kalendārs tika pārstrādāts, pievienojot t.s. "garo gadu" papildu dienas un 1582. gadā publicēts ar rīkojumu 4. oktobra izlaist desmit datumus un kalendārā 5. oktobra vietā likt 15. oktobri. Katoļu zemēs jauno kalendāru pieņēma automātiski, savukārt protestantu zemes sākumā to noraidīja, tomēr ar laiku bija spiestas atzīt tā praktiskās priekšrocības. Lielbritānijas impērija pieņēma Gregora kalendāru tikai 1752. gadā, Japāna — 1873. gadā, Osmaņu impērija — 1917. gadā, Grieķija — 1923. gadā. No Eiropas zemēm pēdējā Gregora kalendāru ieviesa Krievija, bet Krievijas Pareizticīgo Baznīca vēl joprojām turas pie Jūlija kalendāra.

Gregora kalendāra ieviešana Latvijā

Latvija ir viena no nedaudzajām valstīm, kuras teritorijā pāreja no Jūlija kalendāra uz Gregora kalendāru un atpakaļ politisko iemeslu dēļ notika vairākas reizes.
Pirmo reizi jaunais kalendārs ar Polijas-Lietuvas kopvalsts valdnieka pavēli tika ieviests 1582. gadā Livonijas Pārdaugavas hercogistē (tagadējā Vidzemē un Latgalē). Luteriskajā Kurzemes un Zemgales hercogistes un Rīgas pilsētas teritorijā turpināja lietot veco Jūlija kalendāru. Rīgas pilsēta jauno kalendāru nepiekrita lietot, kas izraisīja Kalendāra nemierus. Pēc Vidzemes pievienošanas Zviedrijai tajā atjaunoja Jūlija kalendāra lietošanu, bet Latgalē turpināja lietot Gregora kalendāru līdz tās pievienošanai Krievijas impērijai 1772. gadā.
Pirmā pasaules kara laikā Oberosts 1915. gadā ieviesa Gregora kalendāru okupētajā Kurzemes guberņā, bet 1917. gadā Rīgā. Savukārt Iskolats izdeva rīkojumu pāriet uz Gregora kalendāru tam pakļautajā Vidzemē un Latgalē 1918. gada 1. februārī, skaitot to par 15. februāri.
Spēlmaņu nakts balva par mūža ieguldījumu

Spēlmaņu nakts balva par mūža ieguldījumu ir gadskārtējās Latvijas teātru apbalvošanas ceremonijas Spēlmaņu nakts balva, ko piešķir kopš 1995. gada par mūža ieguldījumu teātra mākslā.
1981. gada pasaules čempionāts cīņas sportā

1981. gada Pasaules čempionāts cīņas sportā abās cīņas sporta disciplīnās notika šķirti: sacensības grieķu-romiešu cīņā no 28. līdz 30. augustam Oslo (Norvēģija), bet brīvajā cīņā no 11. līdz 14. septembrim  Skopjē (Dienvidslāvija).
Lādes pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1945. gada 10. septembrī pagastā izveidoja Lādes ciema padomi. 1947. gada 16. oktobrī pagastu iekļāva jaunizveidotajā Limbažu apriņķī. Ciema padomi likvidēja 1947. gada 18. novembrī, bet atjaunoja līdz ar pagasta likvidēšanu 1949. gada 31. decembrī, ciemu iekļaujot Limbažu rajonā. Mūsdienās Lādes pagasta teritorijas lielākā daļa iekļauta Limbažu novada Limbažu pagastā.
Sentlūsijas administratīvais iedalījums

Sentlūsijas administratīvo iedalījumu veido 11 rajoni.
Fēlikss Šics

Spēlētāja karjera

Hokejista karjeru Šics sāka Vācijā, taču no 2005. līdz 2007. gadam spēlēja QMJHL. 2007.—08. gada sezonā uzsāka profesionālo karjeru, spēlējot Vācijas hokeja līgas vienībā HK Ingolštate. Nākamās divas sezonas Šics aizvadīja Amerikas hokeja līgas vienībā Portlendas "Pirates", taču tad atgriezās Ingolštatē.
2011.—12. gada sezonas ievadā uzbrucējs pārcēlās uz Ķelnes "Haie" vienību. "Haie" sastāvā Šics uzreiz kļuva par vienu no komandas vadošajiem spēlētājiem. 2012.—13. gada sezonu viņš noslēdza kā otrs rezultatīvākais "Haie" spēlētājs aiz aizsarga Andreasa Holmkvista. 2013. gada jūlijā Šics noslēdza viena gada līgumu ar jaunizveidoto KHL vienību Vladivostokas "Admiral", nākamo sezonu noslēdzot līgas rezultatīvāko hokejistu divdesmitniekā.
2014.—15. gada sezonu Šics uzsāka Vācijas hokeja līgas klubā Minhenes "Red Bull", taču jau drīz atgriezās "Admiral" sastāvā. Pēc 15 Vladivostokas kluba rindās aizvadītām spēlēm hokejists tika aizmainīts uz Omskas "Avangard" vienību. Vasarā pievienojās Rīgas "Dinamo" rindām, taču vien pēc 11 "Dinamo" sastāvā aizvadītām spēlēm oktobra ievadā pārcēlās uz Ņižņijnovgorodas "Torpedo".
Vācijas hokeja izlases sastāvā spēlējis piecos Pasaules čempionātos.
Autoceļš P5

Vēsture

2013. gadā P5 posmam no A4 līdz Tīnūžiem piešķirts E22 statuss.
2015. gada 30. janvārī tika izsludināts konkursi par P5 krustojuma ar P4 pārbūvi par apļveida krustojumu un posma Ķīļi-Tīnūži (11,9-20,5km) seguma atjaunošanu.
2016. gada novembrī tika izsuldināts konkurss par P5 posma Ulbrokā seguma pārbūvi (0,4-1,9km),  kurā 2017. gada martā uzvarēja SIA Lemminkainen Latvija par līgumcenu 1 794 409 EUR.
Krustkalnu dabas rezervāts

Vēsture

Par Austrumlatvijas floru vēl pirms Krustkalnu dabas rezervēta dibināšanas 19. gadsimtā un 20. gadsimta sākumā interesi izrādīja vācu un latviešu zinātnieki un dabas pētnieki, tostarp arī Nikolajs Malta. 20. gadsimta 50.—70. gados par šī apvidus floru interesi izrādīja Latvijas Valsts Universitātes un Bioloģiskā institūta botāniķi, kas tur rīkoja ekspedīcijas un studentu vasaras prakses. 1977. gadā pēc Bioloģijas institūta iniciatīvas tika dibināts Krustkalnu dabas rezervāts, kļūstot par pirmo dabas rezervātu Austrumlatvijā. Līdz pat Teiču dabas rezervāta izveidošanai 1982. gadā, rezervāts atradās Slīteres dabas rezervāta pakļautībā.

Purvi

Krustkalnu rezervātā purvi aizņem nelielu platību - tikai 18,4 ha. Lielākā daļa ir zāļu purvi ezeru krastos. Nelieli purviņi ir starp pauguru ieplakās. Purvus ietekmē aizaugšana ar kārkliem, melnalkšņiem, niedrēm, kā arī ūdens līmeņa svārstības.

Pļavas

Pavisam pļavas Krustkalnu rezervātā aizņem 88 hektārus. Krustkalnu rezervāta reljefam ir raksturīgas samērā stāvas nogāzes, kur parasti nav arts, bet pļauts ar izkapti vai zirga pļaujmašīnu. Krustkalnu rezervāta kaļķainajās augsnēs dažādos mitruma apstākļos izplatītas gan sausas, gan mēreni mitras, gan slapjas pļavas. Mitrās un grūtāk pieejamās pļavas aizaug ar kārkliem. Pļavas ietekmē ūdens līmeņa svārstības, infrastruktūras objektu izmantošana.

Upes un ezeri

Upes un ezeri Krustkalnu rezervātā aizņem 4% no kopējās platības. Upes ir mazas, regulētas gandrīz visā to garumā. Svētupe un tās pieteka Niedruška ir lēni tekošas upes, kurās ir piekrastes virsūdens augu josla ar grīšļiem, niedrēm, ežgalvītēm, kā arī peldlapu augājs — dzeltenā lēpe, glīvenes. Nedaudz straujāka ir Nirīte, kur vietām aug platlapu cemere, zobainā ķērsa, ūdensgundegas. Dreimaņu (Svētes) ezerā un Mazajā Plencītī sastopamas mieturaļģes, bet piekrastēs — grīšļi, aslapes, niedres, šaurlapu vilkvālītes. Lielais Plencītis ir aizaugošs ezers, kurā dominē niedru un dižās aslapes audzes.

Antropogēnas izcelsmes biotopi

Krustkalnu rezervātā atrodas 6 apdzīvotas viensētas. Nelielas platības pie viensētām aizņem piemājas dārzi. Tiešā viensētu tuvumā ir jaunas atmatas, vecākas atmatas jau pārveidojušās pļavās. 
Bijušie saldūdens kaļķu karjeri ir platības ar degradētu augsnes virskārtu, kas pamazām aizaug ar niedrēm un kārkliem. Krustkalnu grants karjers vairs netiek izmantots. 
Rezervātu šķērso valsts 1. šķiras autoceļš P82 Jaunkalsnava-Lubāna un valsts 2. šķiras autoceļš V876 Ļaudona-Mārciena-Sauleskalns-Bērzaune, kā arī meža ceļi. Ceļmalas un meža stigas Krustkalnu rezervāta sausajos skujkoku mežos ir piemērotas gaismasprasīgo aizsargājamo augu sugu augšanai.
2018. gada FIFA Pasaules kausa kvalifikācija — CONCACAF zona

2018. gada FIFA Pasaules kausa CONCACAF zonas kvalifikācija bija atlases sacensības Ziemeļamerikas, Centrālamerikas un Karību reģiona futbola asociāciju konfederācijas (CONCACAF) izlasēm FIFA Pasaules kausa finālturnīram, kas 2018. gadā notiks Krievijā. Kvalifikācija notika no 2015. gada 22. marta līdz 2017. gada 10. oktobrim. Tajā tika noskaidrotas trīs izlases, kas pa tiešo kvalificējās finālturnīram, kā arī vēl viena izlase, kas starpkonfederāciju izslēgšanas spēlēs 2017. gada novembrī sacentās ar Āzijas zonas (AFC) 5. vietas ieguvējiem.

Ceturtais posms

Ceturtā posma izloze notika 2015. gada 25. jūlijā Sanktpēterburgā, Krievijā.
Indoeiropiešu valodas

Indoeiropiešu valodas ir valodu saime, pie kuras pieder vairāki simti valodu un dialektu. Tā ir lielākā valodu saime pasaulē runātāju skaita ziņā, pie kuras pieder 12 no 20 runātāju skaita ziņā lielākajām valodām. Kopumā indoeiropiešu valodās runā vairāk nekā miljards cilvēku.
Valters Jons

Biogrāfija

Piedzimis tagadējās Polijas teritorijā, bet jaunībā pārcēlies uz Berlīni, kur nodzīvojis lielāko daļu sava mūža. 20. gadsimta sākumā bijis viens no vadošajiem Berlīnes šahistiem. 1902. gadā bijis 2. vietā aiz Kurta fon Bardelebena Berlīnes kafejnīcas Café Kerkau turnīrā. 1902. gadā Hanoverā uzvarējis 13. Vācijas šaha savienības kongresa blakusturnīrā. 1904. gadā dalījis 11.-12. vietu 14. Vācijas šaha savienības kongresā (uzvarējuši Kurts fon Bardelebens, Kārlis Šlehters un Rūdolfs Sviderskis). 1905. gadā Barmenas šaha turnīrā dalījis 7.-10. vietu (uzvarējuši Davids Janovskis un Gēza Maroci). 1907. gadā Ostendes (Beļģija) šaha turnīrā dalījis 10.-11. vietu (uzvarējuši Osips Bernšteins un Akiba Rubinšteins). 1908. gadā Diseldorfā izcīnījis 4. vietu 16. Vācijas šaha savienības kongresā (uzvarējis Frenks Māršals). 1910. gadā Hamburgā palicis 16. vietā 17. Vācijas šaha savienības kongresā (uzvarējis Kārlis Šlehters). 1914. gadā Manheimā Pirmā pasaules kara dēļ nepabeigtajā 17. Vācijas šaha savienības kongresā dalījis 10.-11. vietu (par uzvarētāju tika atzīts Aleksandrs Aļehins).
1917. gadā Leipcigā nospēlējis neizšķirti maču ar Žaku Mizesu (+1, –1, =3). 1917. gadā Berlīnes šaha turnīrā dalījis pirmo vietu ar Paulu Joneru. 1918. gadā uzvarējis Breslavas šaha turnīrā. 1921. gadā Hamburgā bijis 4. vietā 21. Vācijas šaha savienības kongresā (uzvarējis Ērharts Posts). 1934. gadā ieņēmis 11. vietu 2. Vācijas šaha čempionātā (uzvarējis Kārlis Karlss). 1940. gada septembrī uzvarējis šaha turnīrā Dancigā. Miris 1940. gada decembrī Berlīnē.
1919. gada Parīzes miera konference

Parīzes miera konference 1919. gadā bija Pirmā Pasaules kara uzvarētājvalstu rīkota konference Parīzē ar mērķi noslēgt miera līgumus starp Sabiedrotajiem un sakautajām Centrālajām lielvalstīm. Konference sākās 1919. gada 18. janvārī Versaļas pilī un ar dažiem pārtraukumiem ilga līdz 1920. gada 21. janvārim. Konferencē tika dibināta Tautu Savienība.

Vēsture

Pirmajam Pasaules karam beidzoties un noslēdzot pamieru ar Vāciju, uzvarētājvalstis Lielbritānija, Francija, ASV un Itālija sasauca Miera konferenci, lai vienotos par miera noteikumiem un lemtu par to, kāda būs pēckara Eiropa. Parīzes Miera konferencē nepiedalījās uzvarētās valstis. Pēckara miers, kam vajadzēja izbeigt visus karus, neiekļāva Vāciju un Krieviju, kurās abās kopā dzīvoja lielākā daļa Eiropas iedzīvotāju. Ar šo faktu vien pietiktu, lai Versaļas sistēma būtu lemta neveiksmei. Parīzes Miera konferences lēmumus apvienoja viena ideja - zaudētāju sodīšana. Par kara izraisītāju tika atzīta Vācija, Versaļas līgums bija uzvarētājvalstu diktāts tai.
Mariner 6

Pirmsstarta negadījums

10 dienas pirms Mariner 6 starta kļūme vārstu sistēmā atvēra Atlas nesējraķetes galvenos vārstus. Nesējraķetē zuda spiediens un tā draudēja sagāzties kopā ar Mariner 6. Divi starta laukuma inženieri, riskējot ar savām dzīvībām, pievienoja avārijas sūkņus un atjaunoja nesējraķetes spiedienu. Pēc tam Mariner 6 tika uzstādīts uz jaunas nesējraķetes. Vēlāk abi inženieri saņēma īpašas NASA medaļas par varonību.

Lidojuma gaita

Mariner 6 tika palaists 1969. gada 25. februārī 01:29:02 UTC ar nesējraķeti Atlas SLV-3C Centaur-D (lidojums AC-20) no Kanaveralas zemesraga Gaisa spēku stacijas starta_laukuma LC-36B. 
Šoreiz Centaur raķešpakāpes izmantošana ļāva kosmisko aparātu uzreiz ievadīt trajektorijā uz Marsu. Pirms tam starpplanētu zondes vispirms tika ievadītas orbītā ap Zemi un tikai pēc tam, izmantojot raķešpakāpi, ievadīti trajektorijā uz Marsu. 
25. jūlijā, 50 stundas pirms pārlidojuma, pret Marsu tika notēmēta skenējošā platforma un ieslēgta visa pētnieciskā tehnika. Divas stundas vēlāk sākās Marsa fotografēšana. Nākamās 41 stundas laikā ar šaurleņķa kameru tika iegūti 49 tuvošanās attēli (plus 50. daļējs attēls). 31. jūlijā 05:03 UTC sākās tuvošanās fāze, kad tika iegūti 26 tuvplāna attēli. Dzesēšanas sistēmas kļūmes dēļ infrasarkanā spektrometra pirmais kanāls nebija pietiekami atdzesēts, lai varētu veikt mērījumus no 6 līdz 14 mikrometriem, tāpēc šajā diapazonā infrasarkanie dati netika iegūti. Tuvākā pietuvošanās notika 05:19:07 UTC 3431 km attālumā no Marsa virsmas. Vienpadsmit minūtes vēlāk Mariner 6 aizvirzījās aiz Marsa, un atkal parādījās pēc 25 minūtēm. Ieiešanas un iziešanas fāzēs tika iegūti radiofrekvences X joslas aizklāšanās dati. Dažu nākamo dienu laikā uz Zemi tika pārraidīti zinātniskie un attēlu dati. Pēc tam kosmiskais aparāts tika atgriezts brauciena režīmā, kas ietvēra inženierijas un sakaru testus, zvaigžņu fotografēšanas televīzijas testus, kā arī Piena Ceļa un komētas 1969-B apkārtnes skenējumus ultrasarkanajā diapazonā.
1970. gada 23. decembrī zondes sistēmas tika izslēgtas. Mariner 6 turpina riņķot ap Saules orbītā neaktīvā stāvoklī.
SpaceX CRS-1

Derīgā krava

Transportkuģa hermētiskajā sekcijā atradās 905 kg kravas (400 kg bez iepakojuma): mantas apkalpei, eksperimentu aparatūra un materiāli, rezerves daļas. Uz zemi atgriežamā krava bija plānota ar masu 905 kg (759 kg bez iepakojuma).

Lidojuma gaita

Dragon tika palaists 2012. gada 8. oktobrī 00:34:07 UTC ar nesējraķeti Falcon 9 no Kanaveralas zemesraga Gaisa spēku stacijas starta laukuma SLC-40. 80 sekundes pēc pacelšanās viens no deviņiem pirmās pakāpes dzinējiem Merlin 1C zaudēja spiedienu, un automātiski izslēdzās. Atlikušie dzinēji tika darbināti ilgāk, lai kosmosa kuģi nogādātu plānotajā orbītā. Arī otrā pakāpe darbojās ilgāk. Diemžēl sekundārā krava Orbcomm OG2 1 tika izlaista zemākā orbītā nekā paredzēts, un pēc dažām dienām sadega atmosfērā.
10. oktobrī 11:56 UTC Dragon tika satverts ar stacijas manipulatoru Canadarm2, ko vadīja Akihiko Hošide. Kosmosa kuģi pievienoja pie Harmony moduļa, un pieslēgšanas operācija tika pabeigta 13:03 UTC. Lūka tika atvērta aptuveni 17:40 UTC. Nākamajās dienās kravas kuģis tika izkrauts un tajā ievietota krava, kas jānogādā atpakaļ uz zemi.
Laikā, kad Dragon bija pievienots stacijai, kosmiskā radiācija sabojāja vienu no trīs borta datoriem, bet tas neietekmēja kosmosa kuģa darbību. Dragon, atšķirībā no citiem SKS projektā iesaistītajiem kosmiskajiem aparātiem, elektronika ir masu patēriņa, tādēļ tā nav aizsargāta pret radiāciju, taču tāda datoraparatūra ir vairākkārt lētāka un ātrdarbīgāka. Domājams, ka radiācijas ietekmē tika sabojāta viena no trīs GPS iekārtām, dzinēja dators, kā arī datortīkla komutators.
28. oktobrī kosmosa kuģis ar Canadarm2 tika atvienots no Harmony moduļa un 13:29 UTC tas tika atlaists brīvā lidojumā. Pēc tam tas veica bremzēšanas manevrus un nogāja no atmosfēras. Nolaižamais aparāts 19:22 UTC nolaidās Klusajā okeānā aptuveni 400 km no Kalifornijas piekrastes. Uz zemes nogādāti aptuveni 900 kg kravas.
Kapsulai atrodoties okeānā, ūdens ieplūdis elektroaparatūrā, kā dēļ zaudēta elektroapgāde saldētājam un trijiem kabīnes dzesēšanas sistēmas sūkņiem. Tas tomēr īpaši neietekmēja uz zemi atgriezto medicīnas un bioloģiskos paraugus.
2013. gada februārī tika paziņots, ka raķetes dzinēja priekšlaicīgā izslēgšanā vainojama plaisa Merlin dzinēja korpusā.